ශ්‍රී ලංකා ක්‍රිකට් කණ්ඩායමේ ඇතුළුවීමේ දොරටුවට තට්ටු කරමින් සිටින ක්‍රීඩකයන්ගේ හැකියාවන් ලෝක කුසලාන ක්‍රිකට් තරගාවලියට පෙර උරගා බැලීමට ඉන්දියාව සමග හදිසියේම ක්‍රීඩා කිරීමට තීරණය වූ තරග පහකින් සමන්විත ජාත්‍යන්තර එක්දින තරගමාලාව උපකාරි වනු ඇතැයි ශ්‍රී ලංකා ක්‍රිකට් තේරීම් කමිටුවේ සභාපති සනත් ජයසූරිය පවසයි.බටහිර ඉන්දීය කොදෙව් පිල ඔවුන්ගේ ඉන්දියා තරග සංචාරයෙන් ඉවත් වීමට පසුගිය සිකුරාදා තීරණය කිරීමෙන් පසුව ඉන්දියා ක්‍රිකට් පාලක මණ්ඩලය හා ශ්‍රී ලංකා ක්‍රිකට් ආයතනය මේ ජාත්‍යන්තර එක්දින තරගමාලාව ඉන්දියාවේ පැවැත්වීමට එකඟ වූහ.“ඉන්දියාව වැනි ඉහළම පෙලේ කණ්ඩායමකට එරෙහිව ක්‍රීඩා කිරීමට ලැබෙන මේ අවස්ථාව, ශ්‍රී ලංකා සංචිතයට ඇතුළත් වීමට උත්සාහ කරමින් සිටින සමහර පන්දු යවන්නන්ට විවර වන වටිනා මාවතකි” යැයි ජයසූරිය ප්‍රකාශ කරයි.